**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 12.04.2022, ora 08.00 – 13.04.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 13.04.2022, ora 07.00**

**RÂURI**

**Debitele au fost, în general, în scădere**, exceptând râurile din bazinul Vedea, afluenții Prutului și pe cele din Dobrogea, unde au fost staționare, iar pe cursurile inferioare ale Mureșului și Timișului au fost în creștere prin propagare.

Debitele se situează la valori sub mediile multianuale lunare, cu coeficienţi moduli cuprinşi între 30-80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, pe cursul superior și mijlociu al Bistriței (afluent al Siretului) și sub 30% din normalele lunare pe râurile din bazinele hidrografice: Cerna, Vedea, Râmnicu Sărat, Bârlad şi **pe afluenții Prutului.**

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi, în general, în scădere**, exceptând râurile din bazinele hidrografice Vedea, Bârlad, afluenții Prutului și cele din Dobrogea, unde vor fi staționare.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**A.B.A. Mureș** informează căla data de 11.04.2022, la ora 08:40, la Barajul de Priză I Târgu Mureș de pe râul Mureș s-a observat că la poarta nr. 4 cremaliera panoului superior a prezentat deformaţii în zona prinderii de panou. Până la ora 15:30 s-au exectuat lucrări de reparaţii (reducerea presiunii apei pe deschiderea nr. 4, ridicarea stavilei de suprafaţă în tandem cu stavila de fund) și s-au efectuat manevrele necesare pentru umplerea la cotă a acumulării din amonte de baraj. În tot acest timp a fost asigurat necesarul de apă brută operatorului S.C. AquaServ.

**DUNĂRE**

**Debitul la intrarea în ţară** (secţiunea Baziaş) în intervalul 12-13.04.2022 **a fost staţionar, având valoarea de 5600 m3/s**, sub media multianuală a lunii **aprilie (7900 m3/s).**

În aval de Porţile de Fier, debitele au fost în scădere la Gruia și în creștere pe sectorul Calafat-Tulcea.

**Debitul la intrarea în ţară** (secţiunea Baziaş) **va fi** **în creştere (5700 m3/s).**

În aval de Porțile de Fier debitele vor fi în scădere pe sectorul Gruia-Calafat şi în creștere pe sectorul Bechet-Tulcea.

**Alimentări cu apă**

**A.B.A. Prut-Bârlad**

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**Judeţul Iași:**

Se aplică situaţia de restricţii în alimentarea cu apă pentru piscicultură la folosinţele:

\* S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei I de aplicare a restricţiilor.

**2.** **Situaţia meteorologică în intervalul 12.04.2022, ora 08.00 –13.04.2022, ora 06.00**

**Administraţia Naţională de Meteorologie (A.N.M.) a emis la data de 12.04.2022, la ora 11:00, atenţionarea meteorologică nr. 33, compusă din două mesaje, astfel:**

**MESAJ 1: informare meteorologică valabilă în intervalul 12.03.2022, ora 21:00-14.04.2021, ora 09:00, fenomenele vizate: temperaturi minime preponderent negative, brumă: „**temperaturile minime vor fi preponderent negative și se va produce brumă în nord-vestul și centrul țării, iar pe arii mai restrânse, în noaptea de marți spre miercuri (12/13 aprilie) și în regiunile vestice și în zonele deluroase din restul teritoriului.**”**

**MESAJ 2: COD GALBEN valabil în intervalul 13.04.2022, orele 10:00-20:00, fenomenele vizate: intensificări ale vântului:** „în intervalul menționat, în Moldova, nordul Dobrogei și nord-estul Munteniei, temporar vântul va avea intensificări, cu viteze de 55...60 km/h, iar pe arii restrânse rafalele vor depăși 65...70 km/h. Intensificări ale vântului, cu viteze de 45...55 km/h, vor fi miercuri (13 aprilie) și în restul Munteniei și al Dobrogei, iar pe parcursul zilei de marți (12 aprilie) local în jumătatea estică a țării.”

Această atenţionare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către prefecturile judeţelor:*

*-ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, DOLJ, GORJ, HARGHITA, HUNEDOARA, IAŞI, MARAMUREŞ, MEHEDINŢI, MUREŞ, NEAMŢ, PRAHOVA, SATU MARE, SĂLAJ, SIBIU, SUCEAVA, TIMIŞ, VASLUI, VÂLCEA şi VRANCEA**(30 de prefecturi)-* **informare meteorologică** (mesaj 1);

*-BACĂU, BOTOŞANI, BRĂILA, GALAŢI, IAŞI, NEAMŢ, SUCEAVA, TULCEA, VASLUI şi VRANCEA**(10 prefecturi)-****COD GALBEN*** (mesaj 2).

**În ţară,** deși valorile termice diurne au fost în creștere, vremea s-a menținut mai rece decât în mod obișnuit în această perioadă, cu deosebire în regiunile nordice și centrale. Cerul a fost variabil, cu unele înnorări în jumătatea de nord-est a țării, unde doar izolat au fost averse slabe de ploaie, iar la munte, mai ales pe creste, a nins. Vântul a prezentat intensificări mai ales ziua, cu rafale în general de 50...60 km/h în Moldova, Dobrogea și pe crestele Carpaților Meridionali și Orientali - unde a spulberat zăpada, dar la intensități mai mici și pe arii mai restrânse și în Muntenia și Transilvania. Stratul de zăpadă mai este prezent doar în zona montană înaltă și măsoară pe platformele staţiilor meteo*-* până la 224 cm în Munţii Bucegi, la peste 2000 m altitudine. Temperaturile maxime s-au încadrat între 8 grade la Întorsura Buzăului, Joseni și Miercurea Ciuc și 19 grade la Calafat, iar la ora 6.00 se înregistrau -5 grade la Toplița și 8 grade la Fetești și Constanța-Dig. La începutul intervalului, izolat în estul Transilvaniei s-a semnalat ceață, iar noaptea local s-a produs brumă în nord-vest și centru și pe arii restrânse în rest.

**Observaţie:** în intervalul de diagnoză au fost în vigoare 5 atenționări cod galben pentru fenomene meteorologice periculoase imediate, 3 emise de SRPV Constanța și câte 1 emisă de SRPV Bacău, respectiv SRPV Sibiu.

**La Bucureşti,** deși valorile termice au marcat o creștere față de intervalul precedent, vremea s-a menținut mai rece decât în mod obișnuit în a doua decadă a lunii aprilie. Cerul a fost variabil, iar vântul a suflat în general moderat ziua și slab pe parcursul nopții. Temperatura maximă a fost de 15 grade la Afumați și Băneasa și 16 grade la Filaret, iar la ora 6.00 se înregistrau 1 grad la Băneasa, 5 grade la Afumați și 6 grade la Filaret.

**3. Prognoza meteorologică în intervalul 13.04.2022, ora 08.00–14.04.2022, ora 8.00**

**În ţară,** vremea va fi predominant frumoasă, dar în continuare rece dimineaţa şi noaptea în majoritatea zonelor. Cerul va fi variabil spre senin, cu unele înnorări în sud-est, unde spre seară și noaptea vor fi posibile ploi slabe. Vântul va avea intensificări îndeosebi ziua în regiunile estice și sud-estice; **în Moldova, nordul Dobrogei și nord-estul Munteniei vor fi viteze de 55...60 km/h și pe arii restrânse peste 65...70 km/h**, iar în rest va sufla slab şi moderat. Temperaturile maxime vor fi cuprinse între 10 și 20 de grade, iar cele minime se vor situa între -5 grade în depresiunile intramontane şi 7...8 grade pe litoral. Noaptea, local în nord-vest și centru se va produce brumă, iar izolat în zonele joase va fi ceață.

**La Bucureşti,** vremea va fi frumoasă, iar valorile termice diurne se vor apropia de cele normale pentru a doua decadă a lunii aprilie. Cerul va fi variabil, iar vântul va sufla slab și moderat. Temperatura maximă va fi de 16...18 grade, iar cea minimă de 2...4 grade, mai scăzută în zona periurbană.

**4. Buletin nivometeorologic pentru perioada 12.04.2022, ora 21.00 - 13.04.2022, ora 21.00**

**Evoluția vremii în intervalul 11-12.04.2022**

Vremea a fost rece pentru această perioadă a anului. Cerul a fost temporar noros în cursul zilei, când local a nins slab în Carpații Meridionali și Orientali. Vântul a suflat în general moderat, cu intensificări temporare ce au atins la rafală 70-80 km/h pe crestele din Carpații Orientali și Meridionali, viscolind trecător ninsoarea. Local s-a semnalat ceață, asociată izolat cu depuneri de chiciură pe creste. Stratul de zăpadă a crescut ușor în zonele înalte și a scăzut la altitudini mai joase.

**Grosimea stratului de zăpadă în 12.04.2022, ora 15:00:**

**Carpaţii Meridionali:** 223 cm la Vf. Omu, 209 cm la Bâlea-Lac, 108 cm Vf. Țarcu, 36 cm la Cuntu, 22 cm lPăltiniș, 5 cm la Predeal, Parâng și Fundata;

**Carpaţii Orientali:** 123 cm la Vf. Călimani, 99 cm la Lăcăuți, 70 cm la Ceahlău-Toaca, 40 cm la Vârful Iezer, 35 cm la Bucin, 8 cm la Penteleu;

**Carpaţii Occidentali:** 33 cm la Stâna de Vale, 11 cm la Vf. Vlădeasa 1800, 3 cm la Băișoara și Semenic, petice la Roșia Montană.

**Prognoza vremii în intervalul 12.04.2022, ora 21:00-13.04.2022, ora 21:00:**

Temperaturile vor marca o creștere. Cerul va fi variabil. Vântul va sufla moderat din sector nordic, cu viteze de 60-70 km/h în zonele înalte din Carpații Orientali și din estul celor Meridionali, viscolind trecător zăpada pe creste. Izolat se va semnala ceață.

**Temperaturi prognozate în intervalul 12.04.2022, ora 21:00-13.04.2022, ora 20:00:**

**Peste 1800 m:** temperaturi minime: -12...-6 gr.C; temperaturi maxime: -7...1 gr.C;

**Sub 1800 m:** temperaturi minime: -9...-3 gr.C; temperaturi maxime: 0...8 gr.C;

**Izoterma de 0 grade**: în creștere de la 800-1100 m la 1500-2000 m;

**Vânt la peste 2000 m**: din sector predominant nordic, cu viteze de 60-70 km/h.

**Evoluția stratului de zăpadă și a riscului de avalanșă**

**Munții Făgăraş RISC ÎNSEMNAT (3)**

La peste 1800 m, în partea superioară întâlnim un strat de zăpadă proaspătă, ce depășește pe alocuri 20-25 cm, depus peste crusta formată deasupra zăpezii vechi și umezite, odată cu scăderea temperaturilor. În apropierea crestelor sunt formate plăci de vânt recente pe versanții cu orientare estică și sudică, iar vântul va mai spulbera trecător zăpada pe creste. În zonele adăpostite sunt formate depozite consistente de zăpadă. Pe fondul încălzirii vremii și al insolației se pot declanșa în mod spontan avalanșe prin alunecarea stratului recent depus peste crusta subiacentă, riscul fiind amplificat la supraîncărcări, ce pot produce avalanșe de dimensiuni medii și izolat mai mari – risc **însemnat (3).**

La altitudini de 1500-1800 m stratul de zăpadă a crescut local cu 5-10 cm, zăpada fiind ușor

umezită în partea superioară. În cursul nopții temperaturile negative vor determina apariția unor cruste de îngheț la suprafață, dar temperaturile diurne pozitive și în creștere de la o zi la alta vor determina umezirea semnificativă a zăpezii. Se vor putea declanșa spontan, după-amiaza, avalanșe de dimensiuni relativ mici, prin alunecarea stratului recent depus, producerea acestora fiind amplificată la supraîncărcări și pe pantele mai înclinate - risc **moderat (2)**.

**Munții Bucegi RISC ÎNSEMNAT (3)**

La altitudini mai mari de 1800 m întâlnim un strat instabil de zăpadă recentă, ce depășește local 20-25 cm, depus peste o crustă formată prin înghețarea zăpezii vechi și umezite și se întâlnesc numeroase plăci de vânt formate recent pe versanții nord-estici, estici și sudici. Vântul va mai prezenta intensificări pe creste, spulberând temporar zăpada. Pe văi și în locurile adăpostite sunt depozite mai însemnate de zăpadă. Stratul recent depus poate aluneca peste zăpada mai veche atât spontan, pe fondul ușoarei creșteri de temperatură și al insolației, dar mai ales la supraîncărcări, când stratul nou se poate disloca cu ușurință, iar plăcile de vânt din apropierea crestelor se pot rupe, declanșând avalanşe de dimensiuni medii și izolat mai mari. Riscul declanșării avalanșelor se va menține **însemnat (3)**.

Sub 1800 m stratul de zăpadă recent depus depășește pe alocuri 10 cm și este umezit, creșterea semnificativă a temperaturilor diurne și insolația urmând a umezi suplimentar stratul în cursul zilei de mâine. Temperaturile negative din cursul nopții vor duce la formarea unei cruste de îngheț la suprafața stratului. Pe văile cu depozite mai însemnate din apropierea altitudinii de 1800 m, la amiază se pot declanșa avalanșe de topire de dimensiuni relativ mici pe pantele mai înclinate, riscul declanșării avalanșelor fiind amplificat la supraîncărcări - **risc moderat (2)**.

**Munții Parâng–Șureanu RISC ÎNSEMNAT (3)**

La altitudini de peste 1800 m zăpada căzută în ultimele zile depășește local 10-15 cm în grosime, fiind depusă peste zăpada veche, umezită și înghețată. În apropierea crestelor s-au format plăci de vânt. Pe văi și în locurile adăpostite se întâlnesc depozite mai însemnate de zăpadă. Spontan, pe fondul insolației și al creșterii temperaturii diurne, dar mai ales la supraîncărcări, stratul instabil superior și plăcile de vânt se pot rupe, ducând la declanșarea de avalanşe de dimensiuni medii și mici - **risc însemnat (3)**.

Sub 1800 m întâlnim local peste 10 cm de zăpadă umezită, în special la altitudini mai mari de 1500 m. Spontan, pe fondul temperaturilor diurne pozitive de la orele prânzului și al insolației, se pot declanșa avalanșe de topire de dimensiuni mici pe pantele mai înclinate şi din zonele cu depozite mai mari de la peste 1500 m, riscul fiind amplificat la supraîncărcări - **risc moderat (2)**.

**Munții Țarcu–Godeanu RISC ÎNSEMNAT (3)**

La altitudini de peste 1800 m zăpada acumulată în ultimele zile depășește pe alocuri 5-10 cm, fiind depusă peste zăpada veche, care a înghețat odată cu scăderea temperaturilor. În apropierea crestelor sunt formate plăci recente de vânt de dimensiuni reduse. Pe văi și în locurile adăpostite se întâlnesc depozite încă însemnate de zăpadă. Mai ales la supraîncărcări stratul recent depus poate fi dislocat și aluneca peste cel înghețat aflat dedesubt, ducând la declanșarea unor avalanșe de dimensiuni medii și mici - **risc însemnat (3)**.

Sub 1800 m stratul are dimensiuni reduse și este umezit, fiind local mai consistent între 1600-1800 m. Pe fondul temperaturilor pozitive de la orele amiezii și al insolației, spontan se pot declanșa curgeri și avalanșe de topire, riscul producerii avalanșelor fiind amplificat la supraîncărcări pe pantele mai înclinate, îndeosebi din zonele cu depozite mai însemnate de zăpadă - **risc moderat (2)**.

**Munții Rodnei RISC ÎNSEMNAT (3)**

La altitudini de peste 1800 m în partea superioară întâlnim un strat instabil de zăpadă recent depusă, ce depășește pe alocuri 25-30 cm. În zona crestelor sunt formate plăci de vânt, îndeosebi pe versanții cu expoziţie sudică și estică. Pe văi și în locurile adăpostite se întâlnesc depozite mai însemnate de zăpadă. Riscul declanșării avalanșelor poate apărea atât spontan, prin alunecarea stratului de zăpadă recent depus peste crusta vechiului strat umezit și înghețat în mare parte, dar mai ales la supraîncărcări, în zonele cu strat consistent de zăpadă și cu plăci de vânt de pe pantele mai înclinate și de pe văi - **risc însemnat (3)**.

Sub 1800 m stratul de zăpadă recent depus, deși are dimensiuni mai reduse, depășește local 15 cm spre altitudini mai înalte. Spontan, pe fondul insolației și al creșterii temperaturii diurne, dar în special la supraîncărcări, se pot declanșa avalanșe de dimensiuni mici și medii, în special pe pantele mai înclinate, unde sunt depozite mai însemnate de zăpadă, din zona 1500-1800m. Riscul declanșării avalanșelor va fi **moderat (2)**.

**Munții Călimani – Bistriței – Ceahlău RISC ÎNSEMNAT (3)**

La altitudini de peste 1800 m zăpada acumulată în ultimele zile depășește local 20-25 cm,

îndeosebi în masivele Călimani și Bistriței, fiind depusă peste cea veche și umezită, care a înghețat odată cu scăderea temperaturilor, formând o crustă peste care ultimul strat, mai instabil, poate aluneca. În zona crestelor sunt formate plăci de vânt recente, mai ales pe versanții cu expoziţie estică și sudică. Pe văi și în locurile adăpostite se întâlnesc depozite mai însemnate de zăpadă. Riscul declanșării avalanșelor va apărea îndeosebi la supraîncărcări în zonele cu strat consistent de zăpadă proaspătă și cu plăci de vânt recente de pe pantele mai înclinate și de pe văi, dar și în mod spontan pe fondul insolației și al încălzirii vremii - **risc însemnat (3)**.

Sub 1800 m stratul de zăpadă proaspătă este mai scăzut. Spontan, la orele amiezii, datorită

temperaturilor ușor pozitive, se pot declanșa unele avalanșe de dimensiuni mici și izolat medii, în special pe pantele mai înclinate, unde sunt depozite mai însemnate de zăpadă, din zona 1500-1800 m.Riscul declanșării avalanșelor va fi amplificat la supraîncărcări - **risc moderat (2)**.

**Munții Vlădeasa-Muntele Mare RISC MODERAT (2)**

În ultimele zile s-au înregistrat ninsori moderate cantitativ, care au depus câțiva centimetri de zăpadă, parțial umezită. Stratul de zăpadă este umezit, mai însemnat pe văi și discontinuu la altitudini mici. În apropierea crestelor se întâlnesc unele plăci recente de vânt. Pe fondul insolației și al creșterii temperaturii, spontan, la orele amiezii, se pot produce unele curgeri sau avalanșe mici de topire, riscul fiind amplificat la supraîncărcări în orice moment al zilei și pe pantele mai înclinate - **risc moderat (2)**.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |
| **VLĂDEASA-MUNTELE MARE** | **RISC MODERAT (2** | **RISC MODERAT (2** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**A.B.A. Someș-Tisa** informează că în urma fenomenelor hidrometeorologice din ultima perioadă, pe cursurile de apă din arealul hidrografic Someş-Tisa au fost antrenați plutitori, atât de origine naturală cât şi de origine antropică, resturi vegetale, PET-uri. În contextul regimului hidrologic actual, caracterizat prin creșteri de niveluri pe cursurile de apă, echipele de intervenție sunt prezente pe teren, unde monitorizează situația și acționează pentru limitarea impactului asupra mediului.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Iași** revine cu informaţii despre incendiul produs la data de 07.04.2022, la ora 12:44, care a afectat o suprafaţă de 200 mp pe str. Gării, nr. 42, în comuna Ciurea, sat Lunca Cetăţuii, jud. Iaşi, la depozitul de deşeuri metalice al S.C. Recycling Point S.R.L. şi la depozitul de deşeuri nepericuloase (plastic şi hârtie) al S.C. Johny Recycle S.R.L. Au ars documente, 3 laptopuri, 2 imprimante, 1 automat de cafea, instalaţie camere supraveghere, 2 prese hidraulice, 2 stivuitoare, diverse scule eclectrice, 15 t de plastic şi cca 15 t de carton. Echipajele I.S.U. Iaşi au intervenit cu cinci autospeciale, incendiul fiind stins la ora 16:56. În urma analizei efectuate asupra datelor de calitate a aerului înregistrate la staţiile automate din judeţul Iaşi în ziua de 07.04.2022, nu s-au înregistrat depăşiri ale valorilor limită stabilite de Legea nr. 104/2011 privind calitatea aerului înconjurător.

**Agenţia Naţională pentru Protecţia Mediului** informează că din rezultatele analizelor efectuate la data de 11.04.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) şi ale mediei zilnice de 50 µg/m3 pentru PM10(pulberi în suspensie cu diametrul sub 10 microni).

1. **În domeniul solului şi vegetaţiei**

***Administrația Rezervației Biosferei Delta Dunării:***

-informează telefonic că la data de 12.04.2022 a fost semnalat un incendiu de vegetație în zona satului Uzlina, pe raza Districtului Ecologic Murighiol-Sfântu Gheorghe, se va reveni cu informații;

- revine cu informații despre incendiul de vegetație izbucnit în data de 09.04.2022, la ora 16.00, în zona lacurilor Zapatna şi Capcicova, în extravilanul localității Crișan, pe raza Districtului Ecologic Maliuc-Crişan, jud. Tulcea. Acesta a afectat o suprafață de 10 ha de stuf, papură şi vegetație uscată şi s-a stins de la sine în aceeaşi zi, la ora 21:00.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE, TRANSPARNEȚĂ ȘI IT**